Η κατάσταση των ΗΠΑ και η Eλληνική εμπειρία
μήνυμα του Προέδρου Ομπάμα και απάντηση των Ρεπουμπλικανών στο Κογκρέσο
Στο φετινό μήνυμα του για την κατάσταση της Αμερικανικής Συμπολιτείας, το οποίο απηύθυνε αργά την Τρίτη το βράδυ σε κοινή σύνοδο των δύο σωμάτων του Κογκρέσου, ο Πρόεδρος των Ηνωμένων Πολιτειών Μπαράκ Ομπάμα ζήτησε πενταετές πάγωμα των κρατικών δαπανών που δεν σχετίζονται με θέματα ασφάλειας της χώρας. Η πρόταση αυτή είναι μία από τις κύριες πρόνοιες ενός ευρύτερου σχεδίου του Αμερικανού προέδρου που αποσκοπεί στην μείωση του δημοσιονομικού ελλείμματος και στην αποτελεσματική αντιμετώπιση άλλων μεγάλων προκλήσεων της χώρας, μεταξύ των οποίων είναι η δημιουργία νέων θέσεων εργασίας και η ανάπτυξη της οικονομίας. Ο Πρόεδρος Ομπάμα επισήμανε ότι οι Αμερικανοί ψηφοφόροι αποφάνθηκαν πως θέλουν τα δύο μεγάλα κόμματα να συνεργαστούν γιατί μόνον έτσι θα καταστεί δυνατόν να αντιμετωπιστούν οι σημερινές προκλήσεις, που είναι μεγαλύτερες από κάθε κομματικό στόχο. Από την στάση μας, συνέχισε, θα κριθεί κατά πόσο νέες δουλειές και βιομηχανίες θα ανοίξουνε στις Ηνωμένες Πολιτείες ή θα πάνε σε άλλα μέρη, αν η Αμερική θα είναι απλώς μια ακόμα χώρα στον χάρτη ή θα συνεχίσει να αποτελεί φάρο για την ανθρωπότητα. Όπως χαρακτηριστικά είπε ο Πρόεδρος Ομπάμα, δύο χρόνια μετά από την χειρότερη οικονομική κρίση που οι περισσότεροι έχουμε ζήσει, οι χρηματαγορές της χώρας ανέκαμψαν, τα κέρδη των επιχειρήσεων παρουσιάζουν αύξηση και η Αμερικανική οικονομία βελτιώνεται. Αλλά, συνέχισε, η πρόοδός μας θα μετρηθεί και από άλλους παράγοντες στους οποίους περιλαμβάνονται η δημιουργία ικανοποιητικού αριθμού εργασιών, η ποιότητα ζωής την οποία οι νέες εργασίες θα προσφέρουν, η δυνατότητα των μικρών εταιρειών να εξελιχθούν σε σημαντικές επιχειρήσεις και οι ευκαιρίες για ένα καλύτερο αύριο των παιδιών μας. Αυτό, τόνισε ο Πρόεδρος Ομπάμα, είναι το πρόγραμμα που ο Αμερικανικός λαός ζητά από όλους εμάς τους εκλεγμένους εκπροσώπους του να δουλέψουμε μαζί για να πετύχουμε. Την απάντηση του Ρεπουμπλικανικού Κόμματος στο Προεδρικό Μήνυμα έδωσε ο βουλευτής Πωλ Ράϊαν, Πρόεδρος της αρμόδιας για τον Ομοσπονδιακό Προϋπολογισμό Επιτροπής του Κογκρέσου. Ο κύριος Ράϊαν είπε ότι στον χρόνο που πέρασε το ελεγχόμενο από τους Δημοκρατικούς Κογκρέσο προέβη σε τεράστιες δαπάνες δίχως ουσιαστικά κανένα έλεγχο. «Εάν συνεχίζουμε στο δρόμο που είμαστε», πρόσθεσε, «όλοι ξέρουμε ποιο θα είναι το μέλλον μας. Δέστε τι συνέβη στην Ελλάδα, την Ιρλανδία, τη Βρετανία και άλλες χώρες της Ευρώπης». Κατά τον κ. Ράιαν, «οι χώρες αυτές δεν ενήργησαν εγκαίρως και τώρα οι κυβερνήσεις τους αναγκάζονται να επιβάλλουν οδυνηρά μέτρα λιτότητας. Έχουν φτάσει στη πόρτα της κρίσης», σημείωσε ο αμερικανός βουλευτής, ο οποίος πρόσθεσε: «Η ημέρα της κρίσεως πλησιάζει και για μας. Γι’ αυτό πρέπει να δράσουμε αμέσως». «Τώρα που τον έλεγχο της Βουλής έχουν οι Ρεπουμπλικανοί», κατέληξε, ο κόσμος θα δει διαφορά, «θα δει πως θα περικόψουμε τις κρατικές δαπάνες, πως θα μειώσουμε το χρέος μας, πως θα δημιουργήσουμε δουλειές κι ευημερία και πως θα μεταρρυθμίσουμε τα κρατικά προγράμματα». Παρά το ότι οι απόψεις ανάμεσα στα δύο κόμματα, το Δημοκρατικό και το Ρεπουμπλικανικό, διαφέρουν σημαντικά εν τούτοις πολλοί αναλυτές αναμένουν ότι θα επέλθει συνεργασία μεταξύ τους για να λυθούν τα προβλήματα που αντιμετωπίζει η χώρα, που είναι και η επιθυμία της μεγάλης πλειοψηφίας του Αμερικανικού λαού, όπως εκφράστηκε στις κοινοβουλευτικές εκλογές του περασμένου Νοεμβρίου.